น้ำมันดิบปิดร่วงหลังโอเปกผลิตน้ำมันสูงสุดในรอบ 3 ปี
สัญญาน้ำมันดิบเวสต์เท็กซัส (WTI) ตลาดนิวยอร์กปิดลดลงเมื่อคืนนี้ (11 ส.ค.) ภายหลังกลุ่มประเทศผู้ส่งออกน้ำมัน (OPEC) เปิดเผยว่า การผลิตน้ำมันของโอเปกได้พุ่งแตะระดับสูงสุดในรอบกว่า 3 ปีในเดือนก.ค.
12 ส.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ย. ลดลง 1.88 ดอลลาร์ ปิดที่ 43.08 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนก.ย. ลดลง 1.23 ดอลลาร์ ปิดที่ 49.18 ดอลลาร์/บาร์เรล
สัญญาน้ำมัน WTI ปรับตัวลง หลังจากโอเปกรายงานว่า ประเทศสมาชิกผลิตน้ำมันรวมกัน 31.51 ล้านบาร์เรลต่อวันในเดือนก.ค. ซึ่งเป็นระดับสูงสุดนับตั้งแต่เดือนพ.ค.2012 โดยผลิตน้ำมันเพิ่มขึ้น 101,000 บาร์เรลต่อวัน เมื่อเทียบกับในเดือนมิ.ย. และผลิตสูงกว่าถึง 1.5 ล้านบาร์เรลเมื่อเทียบกับเพดานที่ระดับ 30 ล้านบาร์เรลต่อวัน แม้ตลาดน้ำมันโลกกำลังเผชิญกับภาวะน้ำมันล้นตลาด
ขณะเดียวกัน โอเปกระบุว่า อิรักผลิตน้ำมันเพิ่มขึ้น 46,700 บาร์เรลต่อวันในเดือนก.ค. และผลิตสูงสุดเป็นประวัติการณ์ที่ระดับ 4.07 ล้านบาร์เรลต่อวัน ขณะที่ซาอุดิอาระเบียผลิตน้ำมันเพิ่มขึ้น 39,200 บาร์เรลต่อวัน สู่ระดับ 10.35 ล้านบาร์เรลต่อวัน
อย่างไรก็ตาม การผลิตน้ำมันของสหรัฐลดลง 260,000 บาร์เรลต่อวัน แต่โอเปกคาดว่าการผลิตของสหรัฐจะเพิ่มขึ้นเกือบ 1 ล้านบาร์เรลต่อวันในปีนี้ และเพิ่มขึ้น 320,000 บาร์เรลต่อวันในปีหน้า